Toshkent va Fargʻona viloyatlarida kriminogen vaziyati ogʻir mahallalar uchun ichki ishlar organlari profilaktika sohasida koʻp yillik amaliy tajriba va samarali natijalarga ega pensionerlarni shartnoma asosida huquqbuzarliklar profilaktikasi faoliyatiga jalb qilish tartibi toʻgʻrisidagi nizomni tasdiqlash haqida
(order, 2025-07-23)

Oʻzbekiston Respublikasining “Ichki ishlar organlari toʻgʻrisida”gi Qonuni hamda Oʻzbekiston Respublikasi Prezidentining 2017-yil 29-noyabrdagi PQ-3413-son “Ichki ishlar organlari kadrlari bilan ishlash va ularning xizmatini tashkil etish tartibini tubdan takomillashtirish chora-tadbirlari toʻgʻrisida”gi qaroriga asosan buyuraman: 1. Toshkent va Fargʻona viloyatlarida kriminogen vaziyati ogʻir mahallalar uchun ichki ishlar organlari profilaktika sohasida koʻp yillik amaliy tajriba va samarali natijalarga ega pensionerlarni shartnoma asosida huquqbuzarliklar profilaktikasi faoliyatiga jalb qilish tartibi toʻgʻrisidagi nizom ilovaga muvofiq tasdiqlansin. 2. Ushbu buyruq Oʻzbekiston Respublikasi Iqtisodiyot va moliya vazirligi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. Ushbu Nizom Toshkent va Fargʻona viloyatlarida kriminogen vaziyati ogʻir mahallalar uchun ichki ishlar organlari profilaktika sohasida koʻp yillik amaliy tajriba va samarali natijalarga ega pensionerlarni (bundan buyon matnda pensionerlar deb yuritiladi) shartnoma asosida huquqbuzarliklar profilaktikasi faoliyatiga jalb qilish tartibini belgilaydi. 1. Pensionerlar shartnoma asosida huquqbuzarliklar profilaktikasi faoliyatiga ixtiyoriy tartibda, ichki ishlar organlari tomonidan tanlov asosida jalb qilinadi. Tanlovda ishtirok etadigan pensionerlarning soni cheklanmaydi. 2. Huquqbuzarliklar profilaktikasi faoliyatiga jalb qilish boʻyicha tanlovni oʻtkazish vaqtida pensionerlarga jinsi, yoshi, irqi, millati, tili, ijtimoiy kelib chiqishi, qarindoshlarida sudlanganlikning mavjudligi, mulkiy holati va mansab mavqeyi, yashash joyi, dinga boʻlgan munosabati, eʼtiqodi, jamoat birlashmalariga mansubligi, shuningdek ularning ishchanlik sifatlari va mehnati natijalari bilan bogʻliq boʻlmagan boshqa jihatlariga qarab mehnat va mashgʻulotlar sohasida biror-bir toʻgʻridan toʻgʻri yoki bilvosita cheklovlar belgilash, xuddi shuningdek imtiyozlar berish kamsitish deb hisoblanadi va bunga yoʻl qoʻyilmaydi. 3. Ichki ishlar organlari shartnoma asosida munosib pensionerlarni huquqbuzarliklar profilaktikasi faoliyatiga jalb qilish uchun tanlov tashkil etadi va oʻtkazadi. 4. Tanlovning oʻz vaqtida va sifatli tashkil etilishi va oʻtkazilishini taʼminlash uchun Toshkent viloyati ichki ishlar bosh boshqarmasi va Fargʻona viloyati ichki ishlar boshqarmasi rahbarining buyrugʻi bilan doimiy faoliyat yuritadigan tanlov komissiyasi (bundan buyon matnda Tanlov komissiyasi deb yuritiladi) tashkil etiladi. 5. Pensionerlarni huquqbuzarliklar profilaktikasi faoliyatiga jalb qilish chogʻida tanlov Toshkent viloyati ichki ishlar bosh boshqarmasi va Fargʻona viloyati ichki ishlar boshqarmasi rahbari tomonidan tasdiqlangan kriminogen vaziyati ogʻir mahallalarning roʻyxatidan kelib chiqqan holda yilda kamida bir marta oʻtkazilishi mumkin. Bunda: kriminogen vaziyati ogʻir mahallalar roʻyxatini shakllantirish hududiy profilaktika boʻlinmalari rahbarlarining asoslantirilgan maʼlumotlarga koʻra Huquqbuzarliklar profilaktikasi boshqarmalari tomonidan amalga oshiriladi; har yil boshida tasdiqlangan kriminogen vaziyati ogʻir mahallalarning roʻyxatidan kelib chiqqan holda huquqbuzarliklar profilaktikasi faoliyatiga jalb qilinishi lozim boʻlgan pensionerlar soniga aniqlik kiritiladi; pensionerlarni shartnoma asosida huquqbuzarliklar profilaktikasi faoliyatiga jalb qilish uchun tuziladigan shartnomalarning amal qilish muddati keyingi yil boshida kriminogen vaziyati ogʻir mahallalarning roʻyxati tasdiqlanguniga qadar amal qiladi. 6. Tanlov komissiyasi tarkibi ichki ishlar organlarining xodimlari orasidan kamida besh kishidan iborat va toq sonli tarkibda shakllantiriladi. Bunda, Tanlov komissiyasi raisi hududiy maʼnaviy-maʼrifiy ishlar va kadrlar bilan taʼminlash boshqarmasi boshligʻi, ushbu boshqarmaning masʼul xodimi Tanlov komissiyasi kotibi hisoblanadi. Tanlov komissiyasi tarkibiga kelishuv asosida tegishli sohaning malakali mutaxassislari va hududiy ichki ishlar organlari huzuridagi jamoatchilik kengashlarining vakillari ham kiritilishi mumkin. 7. Tanlov komissiyasi uning aʼzolari umumiy sonining kamida uchdan ikki qismi ishtirok etganda vakolatli hisoblanadi. Tanlov komissiyasining qarori oddiy koʻpchilik ovoz bilan qabul qilinadi va yigʻilishda ishtirok etgan barcha aʼzolar tomonidan tasdiqlanadigan bayonnoma bilan rasmiylashtiriladi. Berilgan ovozlar soni teng boʻlib qolgan taqdirda, tanlov komissiyasi raisining ovozi hal qiluvchi hisoblanadi. 8. Tanlov komissiyasi tarkibiga pensionerning yaqin qarindoshi yoki tanlovning natijasidan bevosita yoki bilvosita manfaatdor boʻlgan yoxud tanlovning xolis oʻtkazilishiga taʼsir koʻrsatadigan shaxslar kiritilishi mumkin emas. 9. Tanlov komissiyasi quyidagi huquqlarga ega hisoblanadi: tanlov oʻtkazish vaqtini belgilash; tanlovning sifatli oʻtkazilishini taʼminlash maqsadida komissiya tarkibiga professional va malakali mutaxassislarni jalb qilish; malakali pensionerlarning tanlab olinishini taʼminlash maqsadida tanlov tadbirlari oʻtkazilish jarayonini nazorat qilish. 10. Tanlov komissiyasi quyidagilarga majbur hisoblanadi: pensionerning hujjatlarini qabul qilish va ularni oʻrganib chiqish; pensionerning shaxsga doir maʼlumotlarini uning roziligisiz oshkor qilmaslik; tanlovni oʻtkazish vaqtida pensionerlarga beriladigan savollarni sifatli belgilangan malaka talablariga muvofiq ishlab chiqish. 11. Tanlov quyidagi bosqichlardan iborat hisoblanadi: tanlovning oʻtkazilishi toʻgʻrisida eʼlon berish; pensionerning hujjatlarini qabul qilish va ularni oʻrganib chiqish; pensionerni suhbatdan oʻtkazish; tanlov natijalarini eʼlon qilish. 12. Tanlov komissiyasi kotibi tomonidan tanlov tadbirlari oʻtkazilishidan kamida bir oy oldin ichki ishlar organining rasmiy veb-saytida pensionerlarni huquqbuzarliklar profilaktikasi faoliyatiga jalb qilishga doir talablar va shartlar haqidagi maʼlumotlar hamda tanlov oʻtkazish joyi va kunlari toʻgʻrisidagi axborotni joylashtiriladi. 13. Pensionerlar tanlov komissiyasiga mazkur Nizomning ilovasiga muvofiq shakldagi ariza bilan yozma yoki elektron shaklda murojaat qiladi. 14. Tanlov komissiyasi tomonidan pensionerning arizasi kelib tushgan kundan eʼtiboran besh ish kuni ichida unda koʻrsatilgan maʼlumotlar oʻrganib chiqiladi. 15. Pensioner tomonidan ariza va maʼlumotlar mazkur Nizomning ilovasiga muvofiq taqdim etilmagan boʻlsa yoki arizada tegishli maʼlumotlar toʻliq koʻrsatilmagan yoxud notoʻgʻri koʻrsatilgan boʻlsa, tanlov komissiyasi tomonidan pensionerga kamchiliklarni bartaraf etib, qayta murojaat qilish mumkinligi toʻgʻrisida ushbu ariza kelib tushgan kundan eʼtiboran besh ish kuni ichida yozma yoki elektron shaklda maʼlum qilinadi. 16. Tanlov tadbirlari boshlanishiga besh ish kunidan kam muddat qolganda murojaat qilgan pensionerlar ushbu tanlovda emas, balki keyingi tanlovda ishtirok etishlari mumkin boʻladi. 17. Tanlovda qatnashish toʻgʻrisidagi ariza bilan murojaat qilgan pensionerlarga tanlov tadbirlari boshlanishidan kamida bir hafta oldin tanlov tadbirlarining boshlanish vaqti va joyi haqida tanlov komissiyasi tomonidan xabar beriladi. 18. Pensionerning huquqbuzarliklar profilaktikasi faoliyatiga jalb qilishga doir talablar va shartlarga muvofiqligini, shuningdek uning ish tajribasi va kasbiy kompetensiyasini aniqlash uchun tanlov komissiyasi tomonidan suhbat oʻtkaziladi. 19. Pensioner bilan suhbat oʻtkazish jarayonida uning natijalari 5 ballik tizimda baholanadi. Bunda, Tanlov komissiyaning har bir aʼzosi pensionerni quyidagi mezonlarga asosan baholaydi: berilgan savollarga toʻliq va aniq javob berishi, faoliyat sohasi bilan bogʻliq tizimli bilimlarga ega boʻlishi, ulardan oʻz kasb faoliyatida mustaqil foydalanishni bilishi — 5 ball; berilgan savollarga aniq, biroq toʻliq javob berolmasligi, faoliyat sohasi bilan bogʻliq bilimlarga ega boʻlishi, ulardan oʻz kasb faoliyatida foydalanishni bilishi — 4 ball; berilgan savollarga toʻliq javob berolmasligi, faoliyat sohasi bilan bogʻliq bilimlarga yetarli darajada ega boʻlishi, ulardan oʻz kasb faoliyatida foydalanishni bilishi — 3 ball; berilgan savollarga noaniq javob berishi, faoliyat sohasi bilan bogʻliq bilimlarga ega boʻlishi, ulardan oʻz kasb faoliyatida foydalanishni bilmasligi — 2 ball; berilgan savollarga noaniq javob berishi, faoliyat sohasi bilan bogʻliq bilimlarga yetarli darajada ega emasligi — 1 ball; berilgan savollarga umuman javob bera olmasligi — 0 ball. 20. Tanlov natijasiga koʻra eng yuqori ball toʻplagan hamda ushbu Nizomning 22-bandida koʻrsatilgan monelik qiluvchi omillar mavjud boʻlmagan pensionerlar huquqbuzarliklar profilaktikasi faoliyatiga jalb qilinadi. 21. Quyidagilar pensionerni shartnoma asosida jalb qilish uchun monelik qiluvchi omillar hisoblanadi: qasddan sodir etgan jinoyati uchun sudlanganlik holati tugallanmagan yoki sudlanganligi olib tashlanmagan boʻlishi; sud tomonidan muomalaga layoqatsiz yoki muomala layoqati cheklangan deb topilishi; psixiatriya yoki narkologiya muassasalarida hisobda turgan boʻlishi; pensionerda unga yuklatilgan vazifalarni oʻtashga monelik qiladigan kasalliklar yoki jismoniy nuqsonlar mavjud boʻlishi; shaxsiy va ishchanlik sifatlari boʻyicha shartnomada koʻrsatilgan majburiyatlarni bajarishga qodir emasligi; huquqbuzarliklar profilaktikasi sohasida amaliy tajribasiga, shuningdek, ichki ishlar organlarida kamida 5 yillik amaliy ish stajiga ega boʻlmaslik. 22. Tanlov gʻolibi oʻz arizasiga koʻra shartnomani tuzishdan bosh tortgan taqdirda, Tanlov komissiyasi qaroriga asosan eng yuqori balldan keyingi oʻrinni egallagan pensioner tanlov gʻolibi deb topiladi. 23. Tanlov natijalari u oʻtkazilgan kunning oʻzida eʼlon qilinadi va tanlov komissiyasining barcha aʼzolari tomonidan imzolanadigan, komissiya raisi tomonidan tasdiqlanadigan bayonnomada qayd etiladi. Bunda, bayonnomada quyidagilar koʻrsatiladi: bayonnoma raqami va qabul qilingan sanasi; tanlovda ishtirok etgan komissiya aʼzolari roʻyxati; pensioner tushgan savollar va ularga berilgan javoblarning mazmuni; tanlov natijalari; tanlovda gʻolib deb topilgan, shuningdek tanlovdan oʻta olmagan pensionerlar roʻyxati; 24. Tanlovda gʻolib boʻlmagan pensionerlar keyingi tanlovda nomzod sifatida ishtirok etishi mumkin. 25. Profilaktika inspektori tomonidan shartnoma asosida huquqbuzarliklar profilaktikasi faoliyatiga jalb qilingan pensioner bajargan ishlarga oid dalolatnoma (bundan buyon matnda dalolatnoma deb yuritiladi) rasmiylashtirib boriladi. Bunda, profilaktika inspektori tomonidan ushbu dalolatnoma har oy yakunida Toshkent viloyati ichki ishlar bosh boshqarmasi va Fargʻona viloyati ichki ishlar boshqarmasining moliyaviy taʼminot xizmatiga taqdim etiladi. 26. Dalolatnomalarning rasmiylashtirilishi va ularga oid maʼlumotlarning toʻgʻriligi hamda haqqoniyligi uchun profilaktika inspektori javobgar hisoblanadi. 27. Shartnoma asosida huquqbuzarliklar profilaktikasi faoliyatiga jalb qilingan pensionerlarga haq toʻlash taqdim etilgan dalolatnomalarga asosan ularga toʻlanayotgan pensiyasining 100 foizi miqdorda Huquqbuzarliklar profilaktikasi xizmatining huquqbuzarliklar profilaktikasi tizimini rivojlantirish jamgʻarmalari mablagʻlari hisobidan amalga oshiriladi. 28. Ushbu Nizom talablari buzilishida aybdor boʻlgan shaxslar qonunchilik hujjatlariga asosan javob beradi. Tanlov komissiyasiga1.Ariza beruvchi nomzodning F.I.O.2.Yashash manzili:3.JSHIR raqami:4.Pasport yoki ID-karta maʼlumotlari (seriyasi, raqami, kim tomonidan va qachon berilgan)5.Bogʻlanish uchun telefon6.Maʼlumoti: (umumiy oʻrta, oʻrta maxsus, professional va oliy)7.Shaxsga doir maʼlumotlardan foydalanishga roziligi (ariza beruvchi shaxsning imzosi)